SK Úradný vestník Európskej únie C 329/7

Oznámenie Komisie o uplatňovaní pravidiel pre štátnu pomoc na podporné opatrenia v prospech bánk v súvislosti s finančnou krízou od 1. januára 2011

(Text s významom pre EHP)

2010/C 329/07

1. ÚVOD

1. Od začiatku globálnej finančnej krízy na jeseň 2008 Komisia vydala štyri oznámenia, ktoré poskytli podrobné pokyny o kritériách zlučiteľnosti štátnej podpory finančným inštitúciám (1) s požiadavkami článku 107 ods. 3 písm. b) Zmluvy o fungovaní Európskej únie (ZFEÚ). Ide o oznámenie Komisie – Uplatnenie pravidiel štátnej pomoci na opatrenia prijaté v prospech finančných inštitúcií v súvislosti so súčasnou globálnou finančnou krízou (2) (oznámenie o bankovníctve), oznámenie Komisie – Rekapitalizácia finančných inštitúcií v súčasnej finančnej kríze: obmedzenie pomoci na nevyhnutné minimum a opatrenia proti neprimeranému narušeniu hospodárskej súťaže (3) (oznámenie o rekapitalizácii), oznámenie Komisie o zaobchádzaní so znehodnotenými aktívami v bankovom sektore Spoločenstva (4) (oznámenie o znehodnotených aktívach) a oznámenie Komisie Návrat k životaschopnosti a hodnotenie reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (5) (oznámenie o reštrukturalizácii). Tri z týchto právnych textov (oznámenie o bankovníctve, rekapitalizácii a o znehodnotených aktívach) stanovili predpoklady pre zlučiteľnosť hlavných typov pomoci udeľovanej členskými štátmi (záruky za záväzky, rekapitalizácie a opatrenia na odbremenenie od znehodnotených aktív), kým oznámenie o reštrukturalizácii uvádza podrobnosti, ktoré musí obsahovať plán reštrukturalizácie (alebo plán obnovenia životaschopnosti) v konkrétnom kontexte štátnej pomoci finančným inštitúciám v súvislosti s krízou na základe článku 107 ods. 3 písm. b) zmluvy.

2. Všetky štyri oznámenia zdôrazňujú dočasnú povahu prijateľnosti takýchto opatrení pomoci. Každé oznámenie uvádza, že akékoľvek opatrenie pomoci môže byť oprávnené len ako núdzová reakcia na nebývalé napätie na finančných trhoch a len tak dlho, ako trvajú tieto výnimočné podmienky. Oznámenie o reštrukturalizácii platí pre pomoc na reštrukturalizáciu oznámenú do 31. decembra 2010, zatiaľ čo ostatné oznámenia nemajú dátum vypršania platnosti.

3. Toto oznámenie stanovuje predpoklady dočasnej prijateľnosti pomoci bankám v súvislosti s krízou od 1. januára 2011.

2. POKRAČUJÚCE UPLATŇOVANIE ČLÁNKU 107 ODS. 3 PÍSM. b) ZMLUVY A PREDĹŽENIE PLATNOSTI OZNÁMENIA O REŠTRUKTURALIZÁCII

4. Oznámenia Komisie o pomoci bankám v súvislosti s krízou, ako aj všetky jednotlivé rozhodnutia o opatreniach pomoci a schémach, ktoré patria do rozsahu týchto oznámení, sú prijaté na právnom základe článku 107 ods. 3 písm. b) zmluvy, ktorý výnimočne povoľuje pomoc na nápravu závažnej poruchy fungovania hospodárstva členského štátu. V najakútnejšom štádiu krízy bola podmienka závažnej poruchy nepochybne splnená v celej EÚ s ohľadom na mimoriadne napätie na finančných trhoch, neskôr kombinované s výnimočne závažným poklesom hospodárskej aktivity.

5. Postupné hospodárske oživenie od začiatku roka 2010 bolo trochu rýchlejšie než sa očakávalo na začiatku tohto roka. Kým oživenie je stále krehké a nerovné v rámci Únie, niektoré členské štáty vykazujú mierny alebo dokonca silnejší rast. Navyše, aj napriek niektorým znakom zraniteľnosti sa v hrubých rysoch zdravie bankového sektora zlepšilo v porovnaní so situáciou spred jedného roka. V dôsledku toho nie je prítomnosť závažnej poruchy v hospodárstve všetkých členských štátov taká zjavná ako v skorších štádiách krízy. Komisia si je vedomá tohto vývoja, napriek tomu stále považuje požiadavky na štátnu pomoc, ktoré sa majú schváliť podľa článku 107 ods. 3 písm. b) zmluvy, za splnené s ohľadom na nedávny obnovený výskyt napätia na finančných trhoch a riziko širších negatívnych vedľajších účinkov z dôvodov stanovených v tomto oznámení.

6. Obnovený výskyt napätia na trhoch so štátnym dlhom pôsobivo preukazuje pokračujúcu zraniteľnosť finančných trhov. Vysoký stupeň vzájomnej prepojenosti a závislosti v finančnom sektore Únie bol podnetom na rast znepokojenia trhu o prenose nákazy. Vysoká volatilita na finančných trhoch a neistota o vyhliadkach hospodárstva odôvodňuje udržanie, ako záchrannej siete, možnosti členských štátov dokázať potrebu prístupu k podporným opatreniam v súvislosti s krízou na základe článku 107 ods. 3 písm. b) zmluvy.

7. Je preto potrebné, aby oznámenia o bankovníctve, rekapitalizácii a o znehodnotených aktívach, ktoré poskytujú pokyny o kritériách zlučiteľnosti pomoci bankám v súvislosti s krízou na základe článku 107 ods. 3 písm. b), predovšetkým vo forme štátnych záruk, rekapitalizácií a opatrení na odbremenenie od znehodnotených aktív, zostali v platnosti aj po dátume 31. decembra 2010. Zároveň musí po tomto dátume zostať v platnosti oznámenie o reštrukturalizácii, ktoré sa zaoberá následnými opatreniami v súvislosti s týmito podpornými opatreniami. Časový rozsah oznámenia o reštrukturalizácii, jediného zo štyroch oznámení so stanoveným dátumom uplynutia platnosti 31. decembra 2010, by preto mal byť rozšírený na pomoc na reštrukturalizáciu oznámenú do 31. decembra 2011.

8. Je však potrebné oznámenia prispôsobiť s ohľadom na prípravu prechodu na režim po prekonaní krízy. Súčasne bude potrebné pripraviť nové, trvalé pravidlá štátnej pomoci na záchranu a reštrukturalizáciu bánk v normálnych trhových podmienkach, ktoré sa budú uplatňovať od 1. januára 2012, pokiaľ to dovolia podmienky na trhu. Vzhľadom na tento cieľ je potrebné zhodnotiť možné ďalšie trvanie potreby mimoriadnej štátnej pomoci finančnému sektoru. Je potrebné ju riešiť stanovením požiadaviek zlučiteľnosti tejto pomoci tak, aby bola zaistená čo najlepšia príprava na nový režim záchrany a reštrukturalizácie bánk na základe článku 107 ods. 3 písm. c) zmluvy.

3. POKROK V PROCESE UKONČENIA

9. Pokračujúca dostupnosť opatrení pomoci podľa článku 107 ods. 3 písm. b) zmluvy pri mimoriadnych podmienkach na trhu by nemala byť prekážkou procesu stiahnutia dočasných opatrení mimoriadnej podpory bankám. Rada pre hospodárske a finančné záležitosti na svojom stretnutí 2. decembra 2009 dospela k záveru, že je potrebné navrhnúť stratégiu na postupné vyradenie podporných opatrení, ktorá by mala byť transparentná a medzi členskými štátmi riadne koordinovaná, s cieľom predísť negatívnym vedľajším účinkom. Stratégia by však mala brať do úvahy rozdielne špecifické podmienky v členských štátoch (6). Závery ďalej stanovili, že proces postupného vyradenia jednotlivých foriem pomoci bankám by mal začať ukončením schém štátnych záruk, čím sa povzbudia zdravé banky, aby ukončili účasť na týchto schémach a podnietia ostatné banky, aby riešili svoje slabé miesta.

10. Komisia od 1. júla 2010 uplatňuje prísnejšie podmienky zlučiteľnosti štátnych záruk podľa článku 107 ods. 3 písm. b) zmluvy (7) prostredníctvom zavedenia vyššieho poplatku za záruky a novej požiadavky na plán obnovenia životaschopnosti príjemcov, ktorí majú prístup k novým zárukám a prekračujú určitý prah celkových zostávajúcich garantovaných záväzkov v absolútnom vyjadrení a vo vzťahu k celkovým záväzkom (8). Komisia výslovne obmedzila rozsah takýchto zmenených schém záruk na druhú polovicu roka 2010. Vzhľadom na súčasnú situáciu na trhu a s prihliadnutím na krátky čas od zavedenia nových podmienok pre stanovenie cien sa zdá, že nie je potrebná žiadna ďalšia úprava týchto podmienok. Schémy štátnych záruk, ktorým schválenie štátnej pomoci vyprší na konci roka 2010, môžu preto byť schválené na ďalších šesť mesiacov do 30. júna 2011 na základe podmienok zavedených od júla 2010 (9). V súlade so zaužívanými postupmi Komisia v prvej polovici roka 2011 prehodnotí podmienky zlučiteľnosti štátnych záruk po 30. júni 2011.

11. V nasledujúcich bodoch Komisia stanoví kroky pre postupné vyradenie s ohľadom na rekapitalizáciu a opatrenia súvisiace so znehodnotenými aktívami, keďže v súvislosti s týmito opatreniami neboli podniknuté žiadne kroky, mimo podnetov na ukončenie, už prítomných prostredníctvom stanovenia cien.

4. UKONČENIE ROZLIŠOVANIA MEDZI ZDRAVÝMI BANKAMI A BANKAMI V PROBLÉMOCH NA ÚČELY PREDLOŽENIA PLÁNU REŠTRUKTURALIZÁCIE

12. Komisia na začiatku krízy stanovila rozdiel medzi finančnými inštitúciami v problémoch/nezdravými finančnými inštitúciami a v zásade zdravými finančnými inštitúciami, t.j. finančnými inštitúciami, ktoré trpia vnútornými, štrukturálnymi problémami spojenými napríklad s ich konkrétnym obchodným modelom alebo investičnou stratégiou a finančnými inštitúciami, ktorých problémy súviseli len a predovšetkým s mimoriadnou situáciou počas finančnej krízy a nie so stavom ich obchodného modelu, neefektívnosťou alebo podstupovaním nadmerného rizika. Rozdiel je vymedzený predovšetkým na základe niekoľkých indikátorov, uvedených v oznámení o rekapitalizácii: kapitálová primeranosť, aktuálne prémie CDs (credit default swap), aktuálny rating banky a jej výhľad, ako aj, okrem iného, relatívna veľkosť rekapitalizácie. V otázke posledne uvedeného faktoru považuje Komisia podporu prijatú vo forme rekapitalizácie a opatrení na odbremenenie od znehodnotených aktív s veľkosťou viac ako 2 % rizikovo vážených aktív za indikátor pre rozlíšenie medzi v zásade zdravými bankami a bankami v problémoch. Rekapitalizácia banky v problémoch má za následok povinnosť predložiť Komisii plán reštrukturalizácie, kým v prípade rekapitalizácie zdravej banky má za následok povinnosť predložiť plán obnovenia životaschopnosti.

13. Pôvodným zdôvodnením pre toto rozlíšenie a pre stanovenie rozsahu ukazovateľov, vrátane 2 % rizikovo vážených aktív banky boli obavy, že by inak kapitálové potreby v dôsledku znehodnotenia, vyšších očakávaní trhov v súvislosti s úrovňou kapitálu bánk a dočasné ťažkosti pri získavaní kapitálu na trhoch viedli k tomu, že zdravé banky znížia objem úverov poskytovaných hospodárstvu, aby sa vyhli potrebe predložiť plán reštrukturalizácie v prípade, že využijú štátne zdroje. V súčasnosti sa však bankový sektor stretáva s menšími ťažkosťami pri získavaní kapitálu na trhoch alebo, okrem iného, prostredníctvom nerozdelených ziskov (10) a môžu preto riešiť svoje kapitálové požiadavky bez potreby štátnej pomoci (11). Objem kapitálu získaného finančnými inštitúciami na trhu sa v priebehu rokov 2009 a 2010 značne zvýšil, čo poukazuje na obnovený prístup finančných inštitúcií na kapitálové trhy, ako aj predvídanie nových regulačných požiadaviek (12).

14. Rozlíšenie medzi zdravými bankami a bankami v problémoch sa preto viac nezdá byť relevantné pri určení bánk, ktoré by mali vstúpiť do rokovaní s Komisiou o ich reštrukturalizácii. V dôsledku toho by sa od bánk, ktoré sa pri získavaní kapitálu alebo v súvislosti s opatreniami súvisiacimi so znehodnotenými aktívami v roku 2011 obrátia na štát, malo vyžadovať predloženie plánu reštrukturalizácie Komisii. Tento plán by preukázal odhodlanie banky vynaložiť úsilie potrebné na reštrukturalizáciu a návrat k životaschopnosti bez neprimeraného omeškania. Od 1. januára 2011 sa preto bude od každého príjemcu pomoci na rekapitalizáciu alebo opatrenia v súvislosti so znehodnotenými aktívami požadovať plán reštrukturalizácie (13).

15. Pri hodnotení reštrukturalizačných potrieb bánk bude Komisia brať do úvahy špecifickú situáciu každej inštitúcie, mieru potrebnosti reštrukturalizácie pre obnovenie životaschopnosti bez ďalšej štátnej podpory ako aj predchádzajúce závislosť od štátnej pomoci. Ako všeobecné pravidlo platí, že čím je vyššia závislosť od štátnej pomoci, tým väčšia je potreba podstúpiť hĺbkovú reštrukturalizáciu s cieľom zaistiť dlhodobú životaschopnosť. Individuálne hodnotenie bude navyše do úvahy brať akúkoľvek špecifickú situáciu na trhoch a bude uplatňovať rámec reštrukturalizácie patrične flexibilným spôsobom v prípade závažného otrasu, ohrozujúceho finančnú stabilitu v jednom alebo viacerých členských štátoch.

16. Vyžadovanie plánu reštrukturalizácie od bánk, ktoré čerpajú štrukturálnu pomoc (napr. opatrenia na rekapitalizáciu alebo v súvislosti so znehodnotenými aktívami), pri súčasnom prijatí skutočnosti, že samotné použitie záruk refinancovania by nemalo za následok potrebu predložiť plán reštrukturalizácie (14), vysiela signál, podľa ktorého sa banky musia pripraviť na návrat k normálnym trhovým mechanizmom bez štátnej podpory, keďže finančný sektor sa postupne spamätáva z krízových podmienok. Poskytuje podnet pre jednotlivé inštitúcie, ktoré stále potrebujú pomoc na urýchlenie potrebnej reštrukturalizácie. Súčasne poskytuje dostatočnú flexibilitu na riadne posúdenie možných odlišných okolností, ktoré môžu ovplyvniť situáciu jednotlivých bánk alebo vnútroštátnych finančných trhov. Poskytuje tiež zabezpečenie pre prípad zhoršenia všeobecnej finančnej stability alebo v prípade jednotlivých krajín, ktoré v súčasnosti nemôže byť vylúčené vzhľadom na zostatkovú krehkosť v situácii finančných trhov.

5. ČASOVÝ ROZSAH, VŠEOBECNÉ VYHLIADKY

17. Pokračujúca uplatniteľnosť článku 107 ods. 3 písm. b) zmluvy a predĺženie platnosti oznámenia o reštrukturalizácii bude preto platné na jeden rok do 31. decembra 2011 (15). Toto predĺženie v rámci zmenených podmienok by tiež malo byť vnímané v súvislosti s postupným prechodom k trvalejšiemu režimu usmernení pre štátnu pomoc na záchranu a reštrukturalizáciu bánk na základe článku 107 ods. 3 písm. c) zmluvy, ktoré by sa mali uplatňovať, pokiaľ to dovolia podmienky na trhu, od 1. januára 2012.

(1) Kvôli zjednodušeniu sa finančné inštitúcie uvádzajú v tomto dokumente jednoducho ako „banky“.

(2) Ú. v. EÚ C 270, 25.10.2008, s. 8.

(3) Ú. v. EÚ C 10, 15.1.2009, s. 2.

(4) Ú. v. EÚ C 72, 26.3.2009, s. 1.

(5) Ú. v. EÚ C 195, 19.8.2009, s. 9.

(6) Tieto závery Európska rada schválila 11. decembra 2009. Rovnako Európsky parlament v Uznesení z 9. marca 2010 o správe o politike hospodárskej súťaže za rok 2008 (http://www.europarl.europa.eu/sides/getDoc.do?type=TA&language=EN&reference=P7-TA-2010-0050) naliehal na tom, že štátna podpora finančným inštitúciám by sa nemala zbytočne predlžovať a že stratégie ukončenia by sa mali vypracovať čo najskôr.

(7) Pozri pracovný dokument Generálneho riaditeľstva pre hospodársku súťaž z 30. apríla 2010 o uplatňovaní pravidiel štátnej pomoci na systémy vládnych záruk pokrývajúcich bankové dlhy ktoré majú byť vydané po 30. júni 2010 (DG Competition Staff Working Document of 30 April 2010 on the application of State aid rules to government guarantee schemes covering bank debt to be issued after 30 June 2010): http://ec.europa.eu/competition/state_aid/studies_reports/phase_out_bank_guarantees.pdf

(8) S doložkou flexibilnosti, ktorá umožňuje prehodnotenie situácie a patričné nápravné opatrenia v prípade nových závažných otrasov na finančných trhoch v EÚ alebo v jednom, prípadne viacerých členských štátoch. Žiadny z členských štátov, ktoré oznámili predĺženie záručných schém do konca roka 2010, sa neodvolal na túto doložku flexibilnosti.

(9) To platí tiež pre schémy na podporu likvidity.

(10) S cieľom zvýšiť kapitálové rezervy banky rozhodli o predaji nestrategických aktív ako podielov v priemysle alebo o zameraní sa na špecifické geografické oblasti. K tomuto problému pozri dokument ECB EU Banking Sector Stability, september 2010.

(11) Podľa Európskej centrálnej banky sa v priebehu roka 2009 celková miera solventnosti bánk vo všetkých krajinách EÚ podstatne zvýšila. Informácie dostupné o vzorke veľkých bánk v Únii navyše naznačujú, že zlepšenie podielov kapitálu v prvej polovici roka 2010 pokračovalo, podporené rastom nerozdelených ziskov, ako aj ďalším zvyšovaním súkromného kapitálu a štátnymi injekciami kapitálu do niektorých bánk. Pozri dokument Európskej centrálnej banky EU Banking Sector Stability, september 2010.

(12) Budúce regulačné prostredie vytvorené Bazilejským výborom pre bankový dohľad (BCBS), tzv. Basel III, stanovuje cestu pre implementáciu nových kapitálových pravidiel, ktoré by bankám mali umožniť postupne plniť nové kapitálové potreby. V tejto súvislosti je zaujímavé zistenie, že, po prvé, väčšina najväčších bánk v Únii počas posledných dvoch rokov posilnila svoje kapitálové rezervy s cieľom zvýšiť schopnosť vyrovnať sa so stratami a, po druhé, ostatné banky v Únii by mali mať dostatok času (až do roku 2019) na vybudovanie kapitálových rezerv s použitím, okrem iného, nerozdelených ziskov. Je tiež potrebné poznamenať, že „prechodné ustanovenia“ ustanovené novým regulačným rámcom ustanovili „ochrany predchádzajúceho stavu (grandfathering)“ do 1. januára 2018 na existujúce injekcie kapitálu štátneho sektora. Okrem toho, kvantitatívne hodnotenie vplyvu, ktorú vykonal Bazilejský výbor, potvrdené výpočtami Komisie, poukazuje skôr na mierny dopad na bankové úvery. Preto sa očakáva, že nové kapitálové požiadavky neovplyvnia návrh uvedený v tomto oznámení.

(13) Toto ustanovenie sa bude vzťahovať na všetky opatrenia na rekapitalizáciu, alebo v súvislosti so znehodnotenými aktívami bez ohľadu na to, či sú navrhnuté ako jednotlivé opatrenia alebo udelené v rámci schémy.

(14) Pracovný dokument Generálneho riaditeľstva pre hospodársku súťaž o uplatňovaní pravidiel štátnej pomoci na systémy vládnych záruk pokrývajúcich bankové dlhy ktoré majú byť vydané po 30. júni 2010 však stanovuje prah 5 % zostávajúcich garantovaných záväzkov z celkových záväzkov a celkovú výšku garantovaného dlhu na úrovni 500 miliónov EUR, nad ktorú je vyžadované hodnotenie životaschopnosti.

(15) V súlade so zaužívanými postupmi Komisie budú existujúce alebo nové schémy podpory bánk (bez ohľadu na nástroje podpory, ktoré obsahujú: záruky, rekapitalizačné opatrenia, opatrenia na posilnenie likvidity, opatrenia na odbremenenie od znehodnotených aktív a iné) predĺžené/schválené na obdobie šiestich mesiacov, aby sa v prípade potreby umožnili ďalšie úpravy do polovice roka 2011.